次儀父春日草韵一首
作者：彭汝礪
朝代：宋

paragraphs: 一室浮塵外，重門翠嶺坳。
愧非南土秀，輒繼竹林交。
共喜逢佳節，狂遊過碧郊。
綠垂溪柳線，紅舞野花梢。
歷亂禽相語，芊茸草漸包。
賞心須載酒，席地不誅茆。
野眺幽歡入，羈窮舊恨拋。
川原真勝境，雞黍亦嘉餚。
清唱溪泉激，虛談佩玉敲。
醉腸波浩蕩，銳氣虎炰烋。
天子今堯舜，吾門豈許巢。
亨途行决矣，何必俟占爻。